23. schôdza NR SR - 5.deň - B. popoludní
Dátum: 2024-12-02
Poslanec: Galek, Karol (SaS)
Druh vystúpenia: Vystúpenie v rozprave

201. Ďakujem pekne, pán predsedajúci. Dobrý večer ešte raz všetkým prajem. Prečo predkladáme toto uznesenie? Ako som už povedal, na budúci rok opäť stúpnu ceny energií, alebo teda mali by minimálne podľa dnešných vyjadrení predsedu Úradu pre reguláciu sieťových odvetví a my stále nevieme, ako to bude s tou energopomocou pre domácnosti. Dnes sme mali dokonca, alebo sme boli v očakávaní, že túto energopomoc nám predstavia po zasadaní koaličnej rady, také bolo avízo, tak to bežalo aj v samotných titulkoch na TA3-ke, žiaľ, nedočkali sme sa toho. Pani ministerku Sakovú sme žiadali, aby nám to prišla vysvetliť, teda čo plánujú na budúci rok na hospodársky výbor. No, bohužiaľ, neprišla. Neprišiel ani minister Kamenický a koaliční poslanci tento výbor vlastne ani vôbec neotvorili, pretože zrejme ich nezaujíma. Toto uznesenie, ktoré dnes prerokovávame, sme chceli už na minulej schôdzi prerokovať, pretože naozaj ten čas nám beží a, ako som už povedal, máme 30 dní do konca roku. Ani to nám vtedy neprešlo. Tak sme sa dočkali aspoň toho, že to prerokujeme dnes, avšak v rámci toho uznesenia je jeden termín, ktorý už nie je aktuálny, a preto na záver ešte prednesiem jeden pozmeňujúci návrh k tomuto uzneseniu. Keď som hovoril, že dnes sme sa nedočkali informácie, ako to bude s tou energopomocou, nedočkali sme sa toho ani v predošlom období, v minulom mesiaci. Pritom naozaj o tej energopomoci sa hovorí nieže od začiatku tohto roka, už minulý rok sme vraveli pani ministerke, že v roku ´24 by táto pomoc mala byť adresná. Všetko ostatné je vyhadzovanie peňazí von oknom. Vtedy pani Saková povedala, že na to je málo času a jednoducho urobia to na budúci rok a že teda áno, máte pravdu, musí to tak byť. To povedala v októbri, následne v marci potvrdila a máme tu december a nemáme ani adresnú pomoc, nemáme ani plošnú pomoc, jednoducho nemáme nič. Namiesto toho ide pán premiér riešiť nejaké transparenty, ktoré hovoria o tom, že atentát sa nestal. Toto ja si myslím, že svojím spôsobom potvrdzuje ten rozkol, ktorý je v koalícii, a to, že sa reálne problémy ľudí odsúvajú na úplne vedľajšiu koľaj, ale takto to naozaj nemôže byť. To, čo zatiaľ vieme a čo bolo viackrát prezentované, je, že táto pomoc bude zrejme plošná. Čo znamená plošná pomoc? Plošná pomoc znamená, že takáto pomoc pôjde zo štátneho rozpočtu. No a kto platí do toho štátneho rozpočtu? Predsa ľudia. Takže ľudia, ktorí dostanú pomoc kompenzácie cien energií, tak si ju vlastne zaplatia alebo predplatia sami vo forme daní. Takže za energie budú platiť dvakrát. Jedenkrát za faktúru od svojho dodávateľa a druhýkrát vo forme daní, ktoré odvedú do štátneho rozpočtu. Ako som už spomínal, keď som uvádzal toto uznesenie, najprv sa vravelo o sume 400 mil. eur, resp. 100 mil. eur., potom to malo byť 400 mil. eur, teraz je to 280 mil. eur. Áno, táto pomoc bola aj v minulosti plošná, ale v minulosti sme tu mali omnoho výraznejšie výkyvy cien energií na trhu. V roku 2022 napríklad cena elektriny dosiahla 25. augusta 1 000 eur. Dnes to, čo máme nejaký priemer, s ktorým pracovalo ÚRSO, je 99 eur. To znamená jedna desatina toho, čo bolo v roku 2022. Cena plynu je 330 eur, alebo bola 330 eur v tom roku 2022. Práve toho 25. augusta. Toto už dnes nie je. Regulovaná cena, ktorú určilo ÚRSO na základe priemerov, trhových priemerov za obdobie október 2023 až jún 2024, je 37 eur. Áno, aj toto potrebujú niektorí kompenzovať. Sú naozaj domácnosti, ktoré si nemôžu dovoliť ani to zvýšenie z tých zastropených 25 eur za megawatthodinu plynu v minulom roku na 37, lebo to je naozaj nárast o viac ako 30 %. Ale nie, my ideme plošne dotovať energie. Takže kto dostane vlastne takúto pomoc? No každý. A aj ten občan Kažimír, ktorý si takýmito energiami bude vykurovať ten svoj bazén a teraz si možno aj vďaka tomu ušetril na tú svoju vilu na Francúzskej riviére. Aj ten Bašternák, aj ten Robert Fico. A aj my všetci, ale potrebujeme my naozaj pomoc s cenami energií? Ja si myslím, že nie a nie určite v takom rozsahu, ako to dnes je avizované. A to je preto, že tí, ktorí tú pomoc reálne budú potrebovať, tak o to menej dostanú následne práve vo forme takejto kompenzácie. A tak jediným pozitívom, ktoré je dnes na nejakej energopomoci, je vlastne iba to pokračovanie, a to nie je ani energopomoc, to je jednoducho dohoda so Slovenskými elektrárňami, ktorú sme uzatvorili ešte v roku 2022, keď sme boli na ministerstve hospodárstva. Práve vďaka tejto dohode štátny rozpočet za tie dva roky ušetril 3,5 mld. eur, resp. 3,2 mld., pokiaľ k tomu pripočítame aj budúci rok, kedy bola táto pomoc, na ktorej bola táto pomoc predložená, tak to bude 3,5 mld. eur. Priemerná domácnosť so spotrebou 2,5 megawatthodiny ročne ušetrila 1 500 eur. Pani ministerke Sakovej sa podarilo znížiť túto cenu, lebo tam bol nejaký index nárastu o 6 eur. To znamená, že to ostalo na tej cene, ktorá bola vlastne v rokoch 2022 až 2023. Ale 6 eur pre priemernú domácnosť znamená 15 eur ročne. Pätnásť eur ročne. Tisíc päťsto eur ušetrili za dva roky a teraz pani ministerka hovorí o tom, že a my sme ešte pomohli 15 eurami. Aj 15 eur je dobrých a pomôže mnohým rodinám, ale nie v situácii, kedy priemerná domácnosť Slovenska si bude musieť kvôli Ficovmu zdražovaniu priplatiť na rôznych iných výdavkoch a daniach tisíc eur. Takže tisíc eur im zoberieme, 15 eur im akože dáme. Dnes mal tlačovú besedu na túto tému aj Jozef Holjenčík, predseda regulačného úradu, ktorý mimochodom o tejto téme hovoril už pred dvoma mesiacmi, pretože, ako som už predtým spomenul, tie obdobia, z ktorých sa určujú tie regulované ceny napríklad pre ten plyn, už boli dávno uzatvorené. A už pred tými dvoma mesiacmi nám povedal, že naozaj tá elektrina, ten plyn pôjde hore o tých viac ako 30 %, že aj to teplo pôjde hore. Do toho zaviedol ešte aj dvojzložkovú cenu vody, ktorá bude pre mnohých znamenať rapídne navýšenie platieb za vodu. V tom čase pred tými dvoma mesiacmi to neurobil na tlačovej besede, ale si zaplatil za 40-tisíc eur priestor v súkromnej televízii. Toto je tiež podľa mňa niečo, o čo mohli byť dotácie cien energií na budúci rok nižšie. Dnes urobil tlačovú besedu, prečítal to, čo mal napísané, a dozvedeli sme sa, že plyn teda tým, čo ním varia, stúpne asi o 12 eur ročne, no ale tí, ktorí ním vykurujú, tak to pôjde až o 350 eur v priemere, v kategórii D3, tam to môže byť kľudne aj 400 a viac. Teplo niekde klesne, niekde stúpne. Veď naozaj tých dodávateľov, resp. takých tých centrálnych miest s centrálnym zásobovaním tepla je viac ako 800 na Slovensku. Tak v tomto prípade si napríklad niektorí priplatia, spomenul mesto Sečovce. Mesto Sečovce, kde si priplatia 300 eur, 300 eur za teplo. No a teraz si vezmite, že toto je všetko to, čo regulačný úrad prezentuje navonok, ľudia sa už teraz plašia, nevedia. Pôjde hore plyn, pôjde hore teplo, pôjde hore voda a dočkáme sa nejakej pomoci? A dočkajú sa jej aspoň tí, ktorí ju reálne potrebujú? No, bohužiaľ, nevieme. Máme 30 dní do konca roka a naozaj nikto nevie, či bude takáto pomoc adresná, či bude takáto pomoc plošná a koľko vlastne na toto budeme potrebovať. Predkladáme toto uznesenie, aby sme teda sa dozvedeli bližšie detaily a aby nám predložili správu, akým spôsobom, do parlamentu, akým sa to tu bude riešiť. Pokiaľ toto uznesenie nebude prijaté, sme pripravení, a dnes som to avizoval aj na tlačovej besede, zvolať k cenám energií mimoriadnu schôdzu. Pretože toto je mimoriadne závažná téma, ktorá sa dotkne bytostne každého z nás. A teraz sa dostanem k tomu pozmeňovaciemu návrhu k nášmu uzneseniu, pretože v ňom, a čakali sme, že teda nájde sa tu dostatok poslancov, ktorí prerokovanie takéhoto uznesenia a jeho schválenie podporia už na minulej schôdzi, a preto sme tam dávali dátum, že 6. november 2024, dokedy má byť takáto správa predložená. Žiaľ, takejto podpory sme sa nedočkali, čo je naozaj paradoxné, pretože ja som si myslel, že všetci poslanci sme tu pre ľudí a nie iba pre niektorých našich ľudí. No a z tohto dôvodu by som rád predniesol pozmeňujúci návrh poslanca Národnej rady Slovenskej republiky Karola Galeka k návrhu poslancov Národnej rady Slovenskej republiky Karola Galeka, Ivana Štefunka a Jozefa Hajka na prijatie uznesenia Národnej rady Slovenskej republiky k politike vlády v oblasti pomoci slovenským domácnostiam s cenami energií v roku 2025, tlač 573. Tento pozmeňujúci návrh znie: V návrhu uznesenia sa slová „6. novembra 2024" nahrádzajú slovami „10. decembra 2024". Teda toto je dátum, do ktorého budeme očakávať takúto správu. Ďakujem veľmi pekne. (Potlesk.)